Yildiz Akdogan (S), 2008-01-18:
Jeg er på talerstolen for første gang for at fremføre Socialdemokraternes holdning til Dansk Folkepartis forslag om at genindføre grænsekontrollen på linje med, hvad der kendes fra visse andre Schengenlande.
I Socialdemokratiet deler vi ordførerens bekymring over det øgede narkotikamisbrug i Danmark, men vi mener ikke, at Dansk Folkeparti har ret i, at dette problem alene finder sin årsag i Danmarks deltagelse i Schengensamarbejdet.
Vi er derfor uenige i, at en genindførelse af den sporadiske grænsekontrol ved den dansk-tyske landegrænse er løsningen på problemet.
Siden den 25. marts 2001 har Danmark sammen med andre fire lande i den nordiske pasunion deltaget i Schengensamarbejdet, et samarbejde, der netop finder sin inspiration i de positive erfaringer, vi i Norden har gjort med pasfrihed for de indre grænser.
Schengensamarbejdet har to overordnede formål: For det første etableringen af fri bevægelighed for personer over de indre grænser mellem Schengenlandene og for det andet styrkelse af indsatsen mod international kriminalitet og illegal indvandring.
Det er naturligvis en balancegang, at vi på den ene side har åbne grænser for bl.a. at gøre den frie bevægelighed lettere og samtidig introducerer en række kompenserende foranstaltninger bl.a. via øget politisamarbejde for netop at imødegå misbrug af de åbne grænser og den øgede mobilitet.
Hvis vi ser på det første mål, den frie bevægelighed, så er det blevet lettere for EU-borgere at rejse rundt.
Danske borgere kan tage campingvognen hele vejen til Portugal uden at skulle holde i kø i flere timer ved grænseovergangene, og danske skoleklasser kan frit tage på studietur i andre Schengenlande uden at skulle plages med visumansøgninger.
Vi taler altså her om sporadiske tjek af trafikken, der dagligt er på 45.000 passagerer i motorkøretøjer.
Ser man bort fra den åbenlyse brist i argumentationens logik og koncentrerer sig om udviklingen af samarbejdet i grænseregionen, så kan man konstatere en udvikling til fordel for såvel dansk som for europæisk sikkerhed.
Ifølge politiet i Padborg har netop det effektive politisamarbejde mellem landene, herunder det dansk-tyske regionale politisamarbejde givet bedre resultater
end før 2001, dvs. da vi havde den traditionelle grænsekontrol.
Dansk Folkeparti ønsker sig muligvis tilbage til en svunden tid med traditionelle pigtrådsgrænser a la det gamle DDR, men glemmer at forholde sig til, at Danmark ud over den 69 km lange grønne grænse har 7.300 km kystlinje.
International grænseoverskridende kriminalitet er et fælles politisk og socialt anliggende for alle lande i det europæiske samarbejde, og det burde være klart, at Danmark ikke kan bekæmpe den internationale kriminalitet alene.
De sidste 6 år har vist, at et tæt europæisk samarbejde er det mest effektive middel.
I sit forslag henviser ordføreren til den såkaldte franske model.
Ifølge ordføreren anvender franskmændene den strengeste fortolkning af Schengenaftalen, der giver franskmændene lov til at udføre grænsekontrol i praksis.
Ud over at det er svært at dokumentere denne fortolkning, så er det også irrelevant, hvad Schengenaftalen giver af grundlag for at indføre paskontrol, hvis myndighederne finder det nødvendigt.
Frankrig har benyttet sig af denne mulighed to gange.
Socialdemokratiet kan derfor ikke støtte forslaget.